ΚΑΝΟΝΙΣΜΟΣ (ΕΚ) αριθ. 1281/94 ΤΗΣ ΕΠΙΤΡΟΠΗΣ της 2ας Ιουνίου 1994 για τη θέσπιση καθεστώτος ελέγχου των εισαγωγών νωπών βυσσίνων προερχομένων από τις Δημοκρατίες της Βοσνίας-Ερζεγοβίνης, της Κροατίας, της Σλοβενίας και του εδάφους της πρώην Γιουγκοσλαβικής Δημοκρατίας της Μακεδονίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3698/93 του Συμβουλίου της 22ας Δεκεμβρίου 1993 σχετικά με το καθεστώς που ισχύει στις εισαγωγές στην Κοινότητα προϊόντων καταγωγής των Δημοκρατιών της Κροατίας, της Σλοβενίας και του εδάφους της πρώην Γιουγκοσλαβικής Δημοκρατίας της Μακεδονίας (1), και ιδίως το άρθρο 9,

Εκτιμώντας:

ότι ο κανονισμός (ΕΟΚ) αριθ. 3698/93 προβλέπει τη χορήγηση δασμολογικών παραχωρήσεων για τα νωπά βύσσινα που προέρχονται από τις προαναφερθείσες δημοκρατίες έως ετήσιο ανώτατο όριο 3 000 τόνων- ότι σύμφωνα με τις διατάξεις του κανονισμού (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (2), όπως τροποποιήθηκε τελευταία από τον κανονισμό (ΕΚ) αριθ. 882/94 της Επιτροπής (3), τα βύσσινα σε κατάσταση ψύξης υπάγονται στην ίδια δασμολογική διάκριση στην οποία ταξινομούνται και τα νωπά-

ότι, για τη διασφάλιση της ορθής εφαρμογής των διατάξεων αυτών, θα πρέπει να υπαχθούν οι εισαγωγές των νωπών βυσσίνων των προερχομένων από τις Δημοκρατίες της Βοσνίας-Ερζεγοβίνης, της Κροατίας, της Σλοβενίας και του εδάφους της πρώην Γιουγκοσλαβικής Δημοκρατίας της Μακεδονίας σε καθεστώς πιστοποιητικών εισαγωγής- ότι θα πρέπει να θεσπιστούν οι ειδικότερες λεπτομέρειες του καθεστώτος αυτού-

ότι θα πρέπει να γίνει παρέκκλιση από τον κανονισμό (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών τρόπων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΚ) αριθ. 3519/93 (5), ώστε να αποφευχθεί η υπέρβαση της ποσότητας που καθορίζεται από τον κανονισμό (ΕΚ) αριθ. 3698/93-

ότι τα πιστοποιητικά εισαγωγής εκδίδονται με βάση το λεπτομερέστερο κωδικό ΣΟ- ότι η συνδυασμένη ονοματολογία περιέχει δύο κωδικούς αναλόγως των περιόδων εισαγωγής των βυσσίνων- ότι είναι σκόπιμο, επομένως, να προβλεφθεί η έκδοση των πιστοποιητικών εισαγωγής για τους δύο εν λόγω κωδικούς ΣΟ- ότι, αφετέρου, για τη διάρκεια ισχύος του πιστοποιητικού λαμβάνεται υπόψη ο χρόνος ο απαραίτητος για την άφιξη του προϊόντος στην Κοινότητα-

ότι, για τη διασφάλιση της ορθής λειτουργίας του καθεστώτος αυτού, θα πρέπει να προβλεφθεί μια εβδομαδιαία ανακοίνωση από τα κράτη μέλη των ποσοτήτων των σχετικών με τα πιστοποιητικά που δεν χρησιμοποιήθηκαν ή χρησιμοποιήθηκαν εν μέρει,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι εισαγωγές στην Κοινότητα νωπών βυσσίνων που υπάγονται στους κωδικούς ΣΟ 0809 20 20 και 0809 20 60 καταγωγής των Δημοκρατιών της Βοσνίας-Ερζεγοβίνης, της Κροατίας, της Σλοβενίας και του εδάφους της πρώην Γιουγκοσλαβικής Δημοκρατίας της Μακεδονίας υπόκεινται στην υποβολή πιστοποιητικού εισαγωγής το οποίο εκδίδεται από τα εν λόγω κράτη μέλη για κάθε ενδιαφερόμενο που υποβάλλει σχετική αίτηση ανεξαρτήτως του τόπου στον οποίο είναι εγκατεστημένος στην Κοινότητα.

2. Η έκδοση του πιστοποιητικού εισαγωγής υπόκειται στη σύσταση εγγύησης η οποία διασφαλίζει ότι η εισαγωγή θα πραγματοποιηθεί κατά τη διάρκεια ισχύους του πιστοποιητικού.

Άρθρο 2

1. Οι διατάξεις του κανονισμού (ΕΟΚ) αριθ. 3719/88 εφαρμόζονται όσον αφορά τα πιστοποιητικά εισαγωγής για τα νωπά βύσσινα που προέρχονται από τις δημοκρατίες που αναφέρονται στο άρθρο 1, με την επιφύλαξη των ειδικών διατάξεων του παρόντος κανονισμού.

Κατά παρέκκλιση από το άρθρο 8 παράγραφος 4 του εν λόγω κανονισμού, δεν εφαρμόζονται οι διατάξεις οι σχετικές με την περαιτέρω ανοχή.

2. Στην αίτηση πιστοποιητικού και στο πιστοποιητικό εισαγωγής πρέπει να περιλαμβάνονται στη θέση 16 οι κωδικοί ΣΟ 0809 20 20 και 0809 20 60.

3. Το ποσό της εγγύησης ορίζεται σε 0,60 Ecu ανά 100 χιλιόγραμμα καθαρού βάρους.

4. Τα πιστοποιητικά εισαγωγής ισχύουν 20 ημέρες από την ημερομηνία της πραγματικής τους έκδοσης.

Εξαιρουμένων των περιπτώσεων ανωτέρας βίας, η εγγύηση καταπίπτει ολόκληρη ή εν μέρει εάν δεν πραγματοποιηθεί η εισαγωγή ή πραγματοποιηθεί μόνον εν μέρει εντός της προθεσμίας αυτής.

Άρθρο 3

1. Η αίτηση πιστοποιητικού και το ίδιο το πιστοποιητικό εισαγωγής πρέπει να αναφέρουν στη θέση 8, ως χώρα καταγωγής του προϊόντος, την ή τις σχετικές δημοκρατίες καταγωγής. Το πιστοποιητικό εισαγωγής ισχύει μόνον για τα προϊόντα που κατάγονται από αυτήν ή αυτές τις δημοκρατίες.

2. Τα πιστοποιητικά εισαγωγής εκδίδονται την πέμπτη εργάσιμη ημέρα μετά την ημέρα υποβολής της αίτησης εφόσον δεν έχουν ληφθεί μέτρα έως την ημερομηνία αυτή.

Άρθρο 4

Τα κράτη μέλη ανακοινώνουν στην Επιτροπή:

1. τις ποσότητες νωπών βυσσίνων που προβλέπονται στα πιστοποιητικά εισαγωγής που ζητήθηκαν.

Η ανακοίνωση αυτή γίνεται με τον ακόλουθο ρυθμό:

- κάθε Τετάρτη για τις αιτήσεις που υποβλήθηκαν τη Δευτέρα και την Τρίτη,

- κάθε Παρασκευή για τις αιτήσεις που υποβλήθηκαν την Τετάρτη και την Πέμπτη,

- κάθε Δευτέρα για τις αιτήσεις που υποβλήθηκαν την Παρασκευή της προηγούμενης εβδομάδας-

2. οι προβλεπόμενες στα πιστοποιητικά εισαγωγής ποσότητες οι οποίες δεν χρησιμοποιήθηκαν ή χρησιμοποιήθηκαν εν μέρει, και οι οποίες αντιστοιχούν στη διαφορά ανάμεσα στις ποσότητες που καταλογίζονται στο οπισθόφυλλο των πιστοποιητικών και τις ποσότητες για τις οποίες εκδόθηκαν τα πιστοποιητικά αυτά.

Η ανακοίνωση αυτή γίνεται κάθε εβδομάδα την Τετάρτη, για τα στοιχεία τα οποία υπεβλήθησαν την προηγούμενη εβδομάδα-

3. αν δεν υποβλήθηκε καμία αίτηση πιστοποιητικού εισαγωγής στη διάρκεια μιας από τις περιόδους που αναφέρονται στο σημείο 1 ή αν δεν υφίστανται μη χρησιμοποιηθείσες ποσότητες κατά την έννοια του σημείου 2, το εν λόγω κράτος μέλος ενημερώνει σχετικά την Επιτροπή κατά τις ημέρες που αναφέρονται στο παρόν άρθρο.

Άρθρο 5

Ο παρών κανονισμός αρχίζει να ισχύει την όγδοη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Ιουνίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 344 της 31. 12. 1993, σ. 1.

(2) ΕΕ αριθ. L 256 της 7. 9. 1987, σ. 1.

(3) ΕΕ αριθ. L 103 της 22. 4. 1994, σ. 5.

(4) ΕΕ αριθ. L 331 της 2. 12. 1988, σ. 1.

(5) ΕΕ αριθ. L 320 της 22. 12. 1993, σ. 16.